УФ-м Кавказ Ищхъэрэм и IуэхухэмкIэ и министр Чеботарёв Сергей Налшык щохьэщIэ
Дыгъуасэ Къэбэрдей-Балъкъэрым къэкIуащ Урысей Федерацэм Кавказ Ищхъэрэм и IуэхухэмкIэ и министр Чеботарёв Сергей. Къэбэрдей-Балъкъэр республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ абырэ щызэпсалъэм къаIэтащ ди щIыналъэм илъэс гъунэгъухэм къриубыдэу игъуэтыну социально-экономикэ зыужьыныгъэр зыхуэунэтIауэ щытыну лъэныкъуэхэр.
ЗэIущIэм апхуэдэу щыхэплъащ нэгъабэ инвестицэ проектхэр республикэм зэрыщагъэзэщIам, дызэрыт илъэсым зытелэжьэнухэм, апхуэдэу ди щIыналъэм щыIэ турист IуэхущIапIэхэм я зэфIэкIыр къэIэтыным пыщIа Iуэхухэм.
Инвестицэ программэ пыухыкIам ипкъ иткIэ нобэм ирихьэлIэу Шэджэм, Аруан, Бахъсэн районхэм предприятэ щхьэхуэхэр щаухуащ, иджыпсту жылапхъэфIхэр щагъэкI селекцэ центр зэтегъэувэным теухуа проектым йолэжьхэр.
Псалъэмакъым къызэрыхэщамкIэ, дызэрыт илъэсым и мазаем Урысейм Кавказ Ищхъэрэм и IуэхухэмкIэ и министерствэм 2019 гъэм ягъэзэщIэну инвестицэ проектхэр къыхэхынымкIэ комиссэм и зэIущIэ щекIуэкIынущ. Абы апхуэдэу щытепсэлъыхьынущ Кавказ Ищхъэрэ федеральнэ округым зегъэужьынымкIэ къэрал программэм ипкъ иткIэ Къэбэрдей-Балъкъэр Республикэм игъэхьэзыра программэ къуэдзэм.
КъБР-м и къэрал властым и гъэзэщIакIуэ органхэр хэту иужькIэ къызэрагъэпэща зэIущIэм щызэпкърахащ республикэм и инвестицэ зэфIэкIым адэкIи хэгъэхъуэным ехьэлIа Iуэхухэр.
КъБР-м и Iэтащхьэмрэ Правительствэмрэ я пресс-IуэхущIапIэ.
